**Tájékoztató**

**a**

**Siófoki Katasztrófavédelmi Kirendeltség**

**2019. évi munkájáról**

Készítette:

 Oláh László tű. alezredes

 kirendeltségvezető

Siófok, 2020. március

8600 Siófok Somlay Artúr utca 3.

Tel: (36-84) 310-938

 E-mail: siofok.kk@katved.gov.hu

Hivatali Kapu azonosító: 212561999

A Siófoki Katasztrófavédelmi Kirendeltség (a továbbiakban: Kirendeltség) a Somogy Megyei Katasztrófavédelmi Igazgatóság helyi szerveként végzi a jogszabályokban meghatározott feladatait. Illetékességi területe három járásra – Siófok, Tab, Fonyód Járás – terjed ki. A Kirendeltség illetékességi területén mintegy 100 000 fő él, de a nyári idegenforgalmi szezonban többszörösére is nőhet a lélekszám, ugyanis ide tartozik a Balaton déli partjának mintegy 85%-a. A területen jellemző a mezőgazdasági tevékenység, valamint nagyrészt a Balaton parton idegenforgalom és vendéglátás. A Balaton partján elhelyezkedő szállodák többsége középmagas épület, de található három magas épület is. Az illetékességi terület északi részén halad át mintegy hatvan kilométeren az M7-es autópálya. Az autópálya köti össze Budapestet a horvát valamint a szlovén határral, aminek következtében nagyon jelentős tranzit kamion, és teherautó forgalom tapasztalható egész évben, valamint a nyári idegenforgalmi szezonban jelentősen megnő a személyforgalom is. Az alsó-, vagy felsőküszöb-értékű veszélyes anyagokkal foglalkozó üzem nincs a Kirendeltség illetékességi területén, bár több olyan nemzetgazdasági szempontból jelentős ágazatnak van itt a központja, amelynek működése elengedhetetlen a létfontosságú rendszerek működéséhez /vízmű, földgázszállító/.

A Kirendeltség a fentebb felsorolt járások területén végzi az integrált hatósági tevékenységet, valamint az illetékességi terület egy részén a Siófoki Hivatásos Tűzoltó-parancsnokság (továbbiakban: Siófoki HTP), illetve a felügyelete alatt működő önkormányzati tűzoltóságok és önkéntes tűzoltó egyesületek látják el a tűzoltási, műszaki mentési tevékenységet.

A 2019-es évben fő célkitűzésünk volt, hogy tűzvédelmi, polgári védelmi és iparbiztonsági feladataink maradéktalan ellátásával a területen tartózkodók biztonságát szavatoljuk katasztrófavédelmi szempontból. Ennek érdekében végeztük tájékoztatási, ellenőrzési, engedélyezési és szankcionálási tevékenységünket, valamint céljainkat szem előtt tartva szerveztük a beavatkozásokra való felkészülést, a továbbképzéseket és a gyakorlatokat.

**Elvégzett katasztrófavédelmi szakmai feladatok**

A szakmai feladatoknál elsődleges szempontként kezeltük, hogy könnyebb és “olcsóbb” megelőzni a különböző eseményeket, mint elhárítani a károkat, esetlegesen újjáépíteni. Ennek érdekében nagy hangsúlyt helyezett a Kirendeltség a megelőzésre, valamint a beavatkozó állomány felkészítésére és az állampolgárok tájékoztatására.

**1. TŰZOLTÓSÁGI SZAKTERÜLET**

A Kirendeltség illetékességi területén a jogszabályi előírásoknak megfelelően a tűzoltósági szakterület felelős a terület tűzvédelméért, mind megelőzési, mind operatív szempontból, valamint a sikeres munkavégzés elengedhetetlen részét képező oktatás-képzésért és az ellenőrzésekért.

***Tűzmegelőzés***

***Vegetációtüzek***

Az előző esztendőkhöz hasonlóan konferenciát szerveztünk a Kirendeltségen a vegetációtüzek megelőzése érdekében a közbiztonsági referensek bevonásával. Kiemelt figyelmet fordítottunk a lakosságtájékoztatásra is, tájékoztató anyagokat küldtünk szét a Kirendeltség illetékességi területéhez tartozó településekre. Közös ellenőrzéseket kezdeményeztünk társhatóságokkal a feltárt veszélyeztetett területeken, illetve a Siófoki HTP bevonásával kiterjesztettük az ellenőrzéseket további területekre is.

A vegetációtüzek alakulása az elmúlt években:

2017-ben 115 vegetációtűz

2018-ban 35vegetációtűz

2019-ben 102 vegetációtűz

A vegetációtüzek száma az elmúlt évhez képest 2019-ben ismét meredeken nőtt, ez elsősorban a szélsőségesen aszályos időjárásnak, illetve az emberi felelőtlenségnek tudható be. Valamennyi vegetációtűz helyszínén hatósági ellenőrzést folytatunk le, és amennyiben a felelősség megállapítható volt, megindítottuk a hatósági eljárást. A leégett területek tulajdonosainak minden alkalommal hatósági felhívást bocsátunk ki.

A nyári hónapokban végrehajtottuk az erdők kockázati helyszíneinek felmérését, illetve azok ellenőrzését az erdészeti hatósággal közösen, valamint részt vettünk az aratást megelőző gépszemléken és végrehajtottunk számos aratásellenőrzést. Ezen ellenőrzéseken feltárt hiányosságok kiküszöbölésére felhívásokat adtunk ki. A múlt évben kombájntűz nem kellett vonulni a Siófoki HTP egységeinek.

***Magas- középmagas lakó, szállás- és egyéb lakóépületek***

A Kirendeltség illetékességi területén 27 középmagas és 2 magas lakóépület található, amelyek tűzvédelmi ellenőrzését folyamatosan végeztük. Siófokon az egyik tízemeletes panel lakóépületben minden évben sor kerül a Siófoki HTP mindhárom szolgálati csoportjának gyakoroltatására, így történt 2019. év tavaszán is. A gyakoroltatás mellett figyelmet fordítottunk a középmagas lakóépületek megelőző tűzvédelmére is lakosságtájékoztatással, szükség szerint tűzvédelmi célellenőrzések tartásával. A tárgyidőszakban középmagas lakóépületben nem keletkezett tűz a kirendeltség illetékességi területén. Az elmúlt három évben középmagas lakóépületekben előforduló tüzek mindkét esetben tűzhelyen felejtett étel miatt keletkeztek, a tűz egyik esetben sem károsította az érintett lakásokat, illetve az épület többi lakását. Elmondható, hogy az épületben keletkezett tüzek elsősorban családi lakó-, valamint társasházakban, néhány esetben ikerházakban és nyaralókban fordultak elő. A tüzek jelentős számban a fűtési szezon kezdetekor, illetve a nyári szezonban következtek be. A kéményseprő szolgáltatás hatósági felügyeletének bevezetése óta, a lakosság észrevehetően nagyobb figyelmet szentel a tüzelő-fűtő berendezéseinek, illetve füstelvezetőinek rendszeres karbantartására. A régi építésű házaknál azonban még elég gyakran előfordul építési hibaként a kémény mellé, vagy a kéménybe épített gerenda miatt keletkezett tűz. A nyári időszakban nagyobb számban a nyaraló épületek tüzeihez vonultak tűzoltóink. Ez a megnövekedett használatból adódó különféle épületgépészeti meghibásodásokra (pl. elektromos zárlat) vezethető vissza.

***Szállodák***

Szezon előtt felmértük a siófoki középmagas magas építésű szállodák tűzvédelmi állapotát, illetve ellenőrzéseket hajtottunk végre. Tűzvédelmi bírságra okot adó hiányosság nem merült fel, a feltárt kisebb hiányosságok kiküszöbölésére minden esetben figyelemfelhívással éltünk, és valamennyi esetben a fenntartó javította is azokat. 2019 októberében tűzeset történt egy siófoki szállodában, ahol kigyulladt a szauna helyiség. A kárfelszámolás során a szállóvendégeket, illetve a személyzetet sikerült épségben kimenekíteni.

***Iskolák***

Hagyományosan 2014. évtől kezdődően szúrópróba szerűen felmértük az oktatási-nevelési intézmények épületeit tűzvédelmi, illetve beavatkozás taktikai szempontból. Az intézményeknél tűzriadó gyakorlatot is tartottunk, amelyeket rövid idő alatt teljesítettek (2-5 perc) az intézmény nagyságától függően. Ellenőrzéseink a BM Országos Katasztrófavédelmi Főigazgatóság által kiadott irányelvek alapján, illetve azok figyelembevételével történtek, intézkedésre okot adó hiányosság nem merült fel. A múlt év első felében a Kirendeltség illetékességi területéhez tartozó valamennyi általános iskola átfogó tűzvédelmi ellenőrzését végrehajtottuk egy országos akciósorozat részeként, amelynek célja az oktatási intézmények biztonságának erősítése.

***Nyári tömegrendezvények biztonsága***

2019. július-augusztus hónapokban a nyári tömegrendezvények biztosítására, hatósági felügyeletére és ellenőrzésére fordítottunk kiemelt figyelmet. A Kirendeltség illetékességi területén 6 jelentős tömegrendezvény zajlott: Off Road Fesztivál, Balaton Sound, Red Bull Air Race, Boglári Szüreti Fesztivál, valamint egy időben és helyszínen a Strand- és B My Lake Fesztivál. A rendezvények biztonságos körülmények között, rendkívüli esemény nélkül lezajlottak. A rendezvényeken tűzvédelmi célellenőrzéseket folytattunk, ahol kisebb mértékű, több esetben helyben orvosolható hiányosságot tapasztaltunk.

**Képzések-Továbbképzések**

A tűzoltósági szakterület másik kiemelt szegmense a hatósági tűzvédelmi terület mellett az oktatás és továbbképzés. A tűzoltóság napi képzési rendszerén felül, a Kirendeltség szintén képzéseket tartott a beavatkozó tűzoltóknak, elsősorban ritkábban előforduló, de jelentős szakértelmet kívánó káresetek kezelése tekintetében:

CO mérgezés illetve kéménytüzekkel kapcsolatos eljárásrendek oktatása. Tűzeseti helyszíni szemle tartása, tűzvizsgálatra okot adó helyszíni információk begyűjtése helyes értékelése, tűzvizsgálati cselekmények eredményes végrehajtásának hatékony támogatása témakörökben, gyakorlati példák szemléltetésével. Tömegrendezvényekre való felkészülés keretein belül, beavatkozás tömegrendezvényeken bekövetkezett tűzeseteknél-műszaki mentéseknél. Szabadtéri égetéssel kapcsolatos hatósági teendők. Veszélyes anyagok jelenlétében végzett tűzoltói feladatok. Középmagas épületekben való beavatkozás taktikája.

Képzéseinkbe lehetőség, illetve igény szerint bevontuk az önkéntes tűzoltó egyesületeket, valamint az önkormányzati tűzoltóságokat. Az önkormányzati tűzoltóságok részt vettek a hagyományos veszélyes anyagos továbbképzéseinken a Kőröshegyi völgyhídnál.

A múlt évben három megelőző tűzvédelemmel kapcsolatos szakmai fórumot szerveztünk: A tavaszi vegetációtüzek megelőzése érdekében felkészítő értekezletet tartottunk a gazdálkodóknak és a települési közbiztonsági referenseknek. Az aratási szezon kezdete előtt tűzvédelmi fórumot hirdettünk meg. A tavaszi, és nyári szélsőséges száraz időjárási eseményeinek hatékony kezelése érdekében az illetékes erdészeti igazgatósággal, illetve erdészekkel szerveztünk szakmai értekezletet.

**A tárgyidőszak kiemelt eseményei**

A Kirendeltség tűzoltás vezetésére jogosult állománya (kirendeltségvezető, tűzoltósági felügyelő) rendszeresen vonul a káresetekhez, adott esetekben a riasztási fokozattól függetlenül is és szükség szerint átveszi a mentés, vagy tűzoltás vezetését. A helyszínen segítik az elsődleges hatósági cselekményekben a Siófoki HTP erőit. A tárgyidőszak valamennyi jelentős eseményéhez vonultak, amelyek túlnyomórészt rendkívüli időjáráshoz köthető tömeges beavatkozások, illetve különböző épülettüzek voltak.

A vizsgált időszak tűzesetei közül a legjelentősebbek az alábbiak voltak:

2019. október 31-én este, a Siófok, Beszédes József sétányon tűz ütött ki egy szállodaépület alagsori szaunájában. A város hivatásos tűzoltói érkeztek elsőként a helyszínre, majd Pétfürdőről, Székesfehérvárról, Veszprémből, Balatonfűzfőről és Kaposvárról érkezett további tűzoltói segítség. A tűzoltók a szálloda dolgozóival kimenekítették az épületben tartózkodó 123 vendéget, számukra másik szállodában sikerült elhelyezést biztosítani. A mentésben, a létszámellenőrzésben és a későbbi elszállásolásban a helyszínre riasztott 45 tűzoltó mellett szoros együttműködésben részt vett a rendőrség és a mentőszolgálat, valamint a városőrség állománya is.

2019. november 25-én Zamárdiban, a Knézich Károly utcában egy 120 négyzetméter alapterületű ikerház tetőszerkezete és a hozzáépített 30 négyzetméteres melléképület kapott lángra. A tetőszerkezet teljes terjedelmében égett, és a tűz még az egységek kiérkezése előtt továbbterjedt egy szomszédos ingatlan garázsára, amiben egy személyautó is parkolt. A siófoki, balatonfűzfői és pétfürdői hivatásos tűzoltókat riasztották a helyszínre. A kiérkező egységek a gyors felderítés után öt vízsugárral több oldalról körülhatárolták a tüzet, megakadályozva ezzel a lángok továbbterjedését. A tűz oltását egyszerre nyolc vízsugárral végezték a beavatkozók, és mintegy két órába telt mire teljesen sikerült megfékezni a lángokat. A tűzoltók eközben az épületekből öt gázpalackot is kihoztak, ezek közül három a jelentős hő hatására már korábban felhasadt és felrobbant.

2019. április 5-én Fonyódtól délre, mintegy 260 hektáros sűrű náddal és sással benőtt területen pusztított tűz, amely oltásához nyolc településről érkeztek tűzoltó erők. A lápos, mocsaras, körülményesen bejárható helyszín egy részét csak gyalogosan lehetett megközelíteni. Az egységek munkáját tovább nehezítette a szeles időjárás is, amely újból és újból felszította a már alábbhagyó lángokat. A tűzoltók ellentüzet gyújtottak, ezzel sikerült megakadályozni, hogy a lángok átterjedjenek egy még nagyobb területre. A beavatkozás végül több mint egy teljes napot vett igénybe. Áldozatos munkával mintegy 160 hektáron sikerült megmenteni a berek élővilágát.

2019. július 26-án mintegy hét hektáron égett a száraz fű és az aljnövényzet egy fás, bokros legelőn Zamárdi külterületén, Balatonendréd irányában. A tűzhöz a siófoki és a pétfürdői hivatásos tűzoltókat riasztották, akik négy vízsugárral és kéziszerszámokkal előbb körülhatárolták a tüzet, majd eloltották a lángokat. A beavatkozást nehezítette a szél és a nehezen járható dombokkal tagolt, kiterjedt kárterület. Az egységek a tüzet öt óra alatt tudták teljesen eloltani, munkájuknak köszönhetően a harminc hektáros terület nagy részét sikerült megóvni a lángoktól.

A kirendeltség területén működő tűzoltóságok által kezelt esetek száma az előző évhez viszonyítva 140-nel nőtt. Ezen növekedés a gyakoribb vegetációtüzekből és viharkárokból tevődött össze. Arányaiban a vegetációtüzek száma haladta meg kiugró mértékben az elmúlt évit. A lakástüzek száma közel hasonló, a közlekedési balesetek száma csaknem azonos volt.

**Vizsgált időszak részletes statisztikája tűzoltóságokra vetítve:**

|  |  |
| --- | --- |
|  | **2019. év.** |
|  | **Siófoki HTP** | **Boglár ÖTP** | **Tab ÖTP** | **Siófoki KvK** |
| **Összes káreset** | 575 | 252 | 66 | 893 |
| **Vegetációs Tűz** | 71 | 21 | 9 | 102 |
| **Épület tűz** | 71 | 24 | 11 | 106 |
| **Természeti csapás Víz/Fa/Vihar** | 87 | 55 | 22 | 164 |
| **Közúti baleset** | 77 | 34 | 4 | 115 |
| **Téves jelzés/tűzjelző** | 98/19 | 32/10 | 5/2 | 95/31 |
| **Szándékosan megtévesztő** | 0 | 2 | 1 | 3 |

**2. POLGÁRI VÉDELMI SZAKTERÜLET**

2019-ben a Kirendeltség illetékességi területén olyan jellegű esemény nem következett be, ahol beavatkozó tevékenységet kellett végezni. A fő operatív tevékenységet az egyes tűzeseteket követő lakosság elhelyezési feladatok jelentették. A terület jellegéből adódóan polgári védelmi szempontból az időjárás, a talajviszonyok, közlekedés-szállítás és a turizmus következtében kialakuló esetleges kárelhárításra, lakosság elhelyezésre, ellátásra kell felkészülni, felkészíteni az állományt. Ennek érdekében a szakág az alábbi tevékenységet végezte a múlt évben.

**Lakosságfelkészítés**

2019-ben összesen 39 alkalommal tartott a Kirendeltség állománya felkészítést. Ezek főként iskolai, óvodai bemutatók és falunapok alkalmával kerültek megvalósításra. Fő témájuk a tűzesetek, CO mérgezések, balesetek megelőzése, a tűzoltó gépjárműfecskendők és felszereléseik, valamint a katasztrófavédelem szervezetének bemutatása volt.

2019. március 27-én tartotta a Kirendeltség a felmenő rendszerű katasztrófavédelmi ifjúsági verseny helyi fordulóját. Az egész napos versenyen 25 csapat, összesen 100 diák mérte össze tudását, ahol a pontszerzésen felül 14 olyan állomás is felállításra került, ahol együttműködő és civil szervezetek adtak további ismereteket a diákok számára. Együttműködők: Vízirendészeti Rendőrkapitányság Siófok, Vízimentők Magyarországi Szakszolgálata Egyesület, SEFAG Erdészeti és Faipari Zrt. Szántódi Erdészet, DRV Zrt., OMSZ Siófoki Mentőállomás, Máltai Szeretetszolgálat Siófok, Balaton-felvidéki Nemzeti Park Igazgatóság, Rádiós Segélyhívó és Infokommunikációs Országos Egyesület, Siófoki Járási Hivatal Népegészségügyi Osztálya, Látrány ÖTE, Siófoki Rendőrkapitányság, Balatoni Vízügyi Kirendeltség, Siófoki Polgárőr Egyesület, Gombos Károly egyéni vállalkozó és a Somogy Megyei Tűzmegelőzési Bizottság.

A helyi védelmi bizottságok tagjai az elmúlt évben 2 alkalommal, a közbiztonsági referensek 4 alkalommal részesültek felkészítésben.

Az aktuális időszaknak megfelelően a településeken kijelölt közbiztonsági referensek hirdetményben közzétették a lakosság számára az általunk készített kiadványokat, felhívásokat. Ilyen például az avartüzekről, illetve az erdők tűzvédelméről szóló felhívás, vagy az adventi időszakra vonatkozó tájékoztató.

**Közösségi szolgálat**

A 2019. évben főként a nyári időszakban megtartott 35 órás ifjúsági tűzoltó tanfolyamon teljesítettek közösségi szolgálatot a diákok a Kirendeltségen. Az ifjúsági tűzoltó tanfolyamot 24 tanuló teljesítette, akik nagyrészt más megyei intézményben tanulnak, emiatt 1 új együttműködési megállapodást is kötöttünk.

29 tanuló összesen 866 órában teljesített közösségi szolgálatot a Kirendeltségen és összesen 24 intézménnyel megkötött együttműködési megállapodás alapján fogadtuk a diákokat.

**Polgári védelmi szervezetek, önkéntes mentőszervezetek**

Kirendeltség illetékességi területén 3 járási mentőcsoport, 24 települési mentőcsoport áll készenlétben egy esetleges kárelhárítás esetére 462 fővel. A mentőszervezetek, képzését, felkészítését és gyakoroltatását a jóváhagyott felkészítési terv alapján maradéktalanul végrehajtottuk a tavalyi évben is.

**Közbiztonsági referensek**

A közbiztonsági referensek és helyetteseik száma a katasztrófavédelmi besorolás alapján a Kirendeltség illetékességi területén 31 illetve 18 fő, amelyből tárgyévben Lengyeltóti, Látrány, Balatonföldvár, Fonyód, Kapoly, Balatonszemes, Siófok, Lengyeltóti, Tab településeken személyi változás következett be. Emiatt 2019. november 25-26. között alaptanfolyamot szerveztünk, amelyre csatlakozott a Marcali Katasztrófavédelmi Kirendeltség illetékességi területéről is 3 közbiztonsági referens.

A működő referensek felkészültsége, illetve munkafeltételeik biztosítottak, az előírt képzési feltételeknek megfelelnek. Valamennyi referens sikeres közbiztonsági referensi vizsgát tett az elmúlt években, munkájukat megfelelően elvégzik.

**Védelmi igazgatás**

2019-ban a Kirendeltség illetékességi területén működő mindhárom helyi védelmi bizottság megtartotta az éve rendes üléseit. Olyan káresemény, amely indokolta volna rendkívüli ülés összehívását, egyik járásban sem következett be.

A tavaszi rendes üléseken a kijelölt katasztrófavédelmi elnökhelyettesek beszámoltak a 2018. évben végrehajtott katasztrófavédelmi feladatokról, felkészítést tartottak a tavaszi és nyári időszakban előforduló vizek kártétele elleni védekezés és a nyárra prognosztizálható katasztrófavédelmi feladatok témakörében. Tájékoztatták továbbá a védelmi igazgatás résztvevőit a téli időjárással kapcsolatos feladatokról.

Részt vettünk több, a helyi védelmi bizottságok munkacsoportjait is érintő országos gyakorlatokon, amelyekben mindhárom helyi védelmi bizottság közreműködött.

**Ellenőrzési tevékenység**

A polgári védelmi szakterület ellenőrzési tevékenységét az adott időszakra jellemző felkészülési tevékenységhez kapcsolódóan hajtotta végre.

**3. IPARBIZTONSÁGI SZAKTERÜLET**

Iparbiztonsági szempontból elmondható, hogy a Kirendeltség illetékességi területén egy-két kivételtől eltekintve nem található komolyabb ipari létesítmény. A területre elsősorban a fentiekben már említett mezőgazdaság és a turizmus a jellemző iparág. Az iparbiztonsági szakterület ennek értelmében elsősorban a létfontosságú rendszerelemek felügyeletére, a szállítások /főként közúti veszélyesáru-szállítás (ADR)/ ellenőrzésére, valamint a különböző mezőgazdasághoz, turizmushoz kapcsolódó veszélyes anyag és a létfontosságú rendszerelemek ellenőrzéseire terjed ki.

**Veszélyes üzemek, Létfontosságú Rendszerelemek és Létesítmények**

A Kirendeltség illetékességi területén sem alsó-, sem felsőküszöb-értékű üzem nem található, vannak azonban gazdálkodó szervezetek, amelyek zömmel mezőgazdasági tevékenységet folytatnak, magába foglalva a növényvédőszerek felhasználását illetve kereskedelmét.

A Kirendeltség illetékességi területén működő kiemelten kezelendő létesítmény a Földgázszállító Zrt., amelynek Siófokon van a központja. A Földgázszállító Zrt. kötelezett súlyos káresemény elhárítási terv készítésére. A Kirendeltség és a Somogy Megyei Katasztrófavédelmi Igazgatóság is részt vett azon a gyakorlaton, amely során a súlyos káresemény elhárítási tervben foglaltak végrehajtását gyakorolta az üzem.

2019-ben 13 gazdálkodó szervezetnél hajtottunk végre hatósági helyszíni ellenőrzést – ebből egy esetben komplex supervisori ellenőrzést – a munkavédelmi, illetve a népegészségügyi hatóság bevonásával, hiányosságot, hibát nem tapasztaltunk.

Tárgyidőszakban 12 alkalommal folytattunk le kritikus infrastruktúra védelem káreseti helyszíni szemlét, valamennyi esetben gáz közművezeték sérülése miatt.

Nemzeti létfontosságú rendszerelemmé történő kijelölésre, valamint a kijelölés visszavonására vonatkozó eljárásban, a horizontális kritériumok teljesülésének vizsgálatában a tárgyidőszakban nem indítottunk szakhatósági eljárást.

**Veszélyesáru-szállítás**

A közúti veszélyesáru-szállítás (ADR) ellenőrzését a Somogy Megyei Rendőr Főkapitányság által havonta megküldött ütemtervhez igazodva végeztük. A veszélyesáru-szállítás ellenőrzésén túl a nem jelölt járműveket is ellenőrzés alá vontuk, valamint tűzvédelmi ellenőrzéseket is végrehajtottunk.

A fentieken kívül rendszeresen részt vettünk a Kirendeltség illetékességi területén kívül eső, az M7 autópálya 156+500 km szelvényén, a Táskai pihenőben, a Marcali Katasztrófavédelmi Kirendeltség által szervezett ADR Supervisori ellenőrzéseken is.

2019-ben 52 alkalommal hajtottunk végre ADR ellenőrzést, áprilisban és szeptemberben 3-3 napos ADR Disaster akción vettünk részt.

Ezeken az ellenőrzéseken összesen 426 közúti járművet vontunk ellenőrzés alá, amiből 132 végzett az ADR hatálya alá tartozó szállítást. 18 jármű esetében tártunk fel szabálytalanságot.

14 gazdálkodó szervezetnél hajtottuk végre a veszélyesáru-szállítás telephelyi ellenőrzését. Szabálytalanságot nem tapasztaltunk.

7 alkalommal vettünk részt a Barcsi Katasztrófavédelmi Kirendeltséggel közösen, a veszélyes áru vasúti szállításának (RID) ellenőrzésében, a gyékényesi vasútállomáson ahol összesen 345 vasúti kocsit ellenőriztünk, amelyből 96 kocsi tartozott a RID hatálya alá.

Másodfokú eljárás lefolytatására az ADR eljárások tekintetében egy alkalommal került sor. Az eljárást követően a Somogy Megyei Katasztrófavédelmi Igazgatóság helybenhagyta az elsőfokú határozatot.

**Hulladékszállítás**

A Kirendeltség illetékességi területén található 69 településen a hulladékgazdálkodás közszolgáltatás szerződés alapján biztosított 2025 december 31-ig.

**4. INTEGRÁLT HATÓSÁGI SZAKTERÜLET**

A 2019-ben indított és lezárt ügyekben a határidők betartása a jogszabályokban foglaltaknak megfelelően történt. Az ellenőrzéseket követő hatósági feladatokat, eljárásokat a hatósági osztály állománya folytatta le a határidők gondos betartásával. Mindemellett kiemelten kezeltük a hatósági állomány továbbképzését.

Összesen 530 tűzvédelmi hatósági ellenőrzést és 67 kéményseprő-ipari szolgáltatás hatósági felügyeleti ellenőrzését folytatott le a Kirendeltség az elmúlt évben. A hatósági osztály a tárgyi időszakban hatósági megkeresést követően 13 üzlet, 8 telephely, 34 szálláshely, 55 iskola, 11 óvoda, 7 szabadtéri rendezvény, 32 zenés, táncos rendezvény és 86 erdőt és vegetációt érintő tűzvédelmi ellenőrzést hajtott végre.

Tárgyidőszakban összesen 313 tűzvédelmi hatósági eljárás megindítását kezdeményeztük, amelyből 167 eljárás ellenőrzést követően indult. 19 beépített tűzjelző berendezés létesítését és 15 használatbavételi engedélyezést folytattunk le. Összesen 10 engedélyt adtunk ki irányított égetéshez az ügyfelek kérelme alapján. Az illetékességi területen található állandó és nyári szezonban nyitva tartó zenés, táncos rendezvények helyszínein a vonatkozó kormányrendeletben megszabott évenkénti minimum 3 ellenőrzést az eljáró hatóság koordinációja mellett végrehajtottuk, éjszakai ellenőrzéseken vettünk részt az önkormányzat illetve a rendőrség szervezésében. Összesen 32 zenés, táncos rendezvény ellenőrzését hajtottuk végre.

2019-ben összesen 167 szakhatósági eljárást folytatott le a Kirendeltség.

A tűzvédelmi szakhatósági eljárások az ÉTDR felületen megjelenő egyes építéshatósági eljárások szakhatósági megkeresés illetve kiadott állásfoglalás figyelembevételével:

A Kirendeltség illetékességi területén az építésügyi szakhatósági eljárások száma – mind megkeresést és kiadott állásfoglalást tekintve – számottevő. Az építési engedélyezési eljárás keretében szakhatósági megkeresések száma 58, használatbavételi engedélyezési eljárás keretében 51 volt. Összesen 3 db 0-500 m2, 44 db 501-3000 m2 és 11 db 3000 m2 feletti összesített tűzszakasz alapterületű létesítmény építési engedélyezési eljárását folytattuk le.

Egyéb szakhatósági eljárások ügytípusra bontottan:

**2019. évben**

Telepengedély: **2 db**

Villamosenergia-ipari építmények: **11 db**

Út, parkoló: **33 db**

Zenés, táncos rendezvény: **11 db**

Üzlet: **13 db**

Veszélyes hulladék-gazdálkodás: **1 db**

Veszélyes folyadék tároló: **3 db**

A tűzvédelmi szakterület hatósági, szakhatósági munkája a fentieken túl, ügytípusra bontva:



**KAPCSOLATTARTÁS A HELYI TÁRSSZERVEKKEL**

A múlt évben is jó munkakapcsolatot ápolt a Kirendeltség a társszervekkel, kiemelkedő a kapcsolat a járási hivatalokkal, az önkormányzatokkal valamint a rendőrkapitányságokkal. Egy-egy feladat megoldása, során egymást segítve hajtottuk végre a feladatokat. A közös feladatellátás elengedhetetlen elsősorban a szakhatósági munkában különösen a különböző fesztiválok, rendezvények idején. A társhatóságokkal folyamatosan tájékoztattuk egymást, valamint több esetben közös szemléket folytattunk le.

Rendszeresen részt vettünk a különböző városi- települési rendezvényeken bemutatókat szervezünk, illetve népszerűsítettük az érdeklődők körében a tűzoltói hívatást. Nagyon lényeges elemei megjelenéseinknek a Somogy Megyei Tűzmegelőzési Bizottság által, a tűzbiztonság érdekében szervezett bemutatók, tájékoztatók. A területen élők szempontjából elengedhetetlen ez a kialakult jó kapcsolat, amit a jövőben is fent szeretnénk tartani.